Venesuelada Argentinaning “Urakan” futbol klubi avtobusi halokatga uchradi

Argentinaning “Urakan” klubi futbolchilari Venesuelada “Karakas” jamoasi bilan bo‘lib o‘tgan Libertadores Kubogining birinchi saralash bosqichidagi javob o‘yinidan qaytish chog‘ida halokatga uchradi. Bu haqda “Korrespondent.net” xabar beradi.

Karakas aeroporti yaqinidagi tog‘dan pastga tushish vaqtida futbolchilar bo‘lgan avtobusning tormozi ishdan chiqib qolgan. Natijada avtobus ag‘darilib ketgan.

Futbol klubining uch nafar vakili shifoxonaga tushgan. Ulardan ikki nafariga jarrohlik amaliyoti qo‘llanilgan. Jamoa futbolchisi Patrisio Toranso va jismoniy tayyorgarlik bo‘yicha murabbiy Pablo Santelya operatsiya qilingan.
Ayniqsa, Toransoning omadi chopmadi, uning chap oyog‘ining to‘rtta barmog‘i qisman amputatsiya qilingan.